Младен Исаев
Плачливото братче

chitanka.info

Мойто братче е плачливо

като котенцето сиво;

ах, не мога вече тука

да го слушам как мяука!

А пък мама го целува

и го моли да мирува:

— Стига плака, мойто бебе,

ето мама е при тебе

и млекце ти носи пак

да й станеш ти юнак.

И макар да е голяма,

тъй говоря аз на мама:

— Туй ли диво пеленаче

искаш да ти е юначе?

Я недей го милва ти,

щом мяука и врещи!

Мама братчето повива

и на мене се засмива:

— А когато беше бебе,

тъй съм милвала и тебе.

Ти от братчето си диво

беше още по-плачливо.

Чудно нещо — как и аз

съм мяукал с тоя глас!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.